Jong vrou sterf ná perdry-ongeluk | Netwerk24
Deur Alet van der Walt 17 Junie 2019 18:08
Salomé Botha saam met haar dogter, Anna-Lize. Foto: Facebook
'n Jong perderuiter van Upington is Maandag oorlede nadat sy die naweek baie ernstig in 'n perdry-ongeluk beseer is.
Bernard Visser het Sondag op die Hoërskool Duineveld se Facebook-blad gevra dat mense voorbidding doen vir Anna-Lize Botha (22) wat by die dorp se skouterrein perd gery het toe sy van 'n perd geval en ernstige kopbeserings, onder meer frakture, opgedoen het.
Visser sê in sy inskrywing sy is na Bloemfontein geneem waar sy in 'n hospitaal se intensiewe-sorgeenheid opgeneem is.
Volgens boodskappe wat Anna-Lize se ouers, Pieter en Salomé, aan 'n WhatsApp-groep gestuur het, het dokters Sondagaand aan hulle gesê dat hulle niks meer vir Anna-Lize kan doen nie en dat sy nie self asemhaal nie.
Salomé het Maandag in 'n WhatsApp-boodskap mense vir hul steun bedank en gesê dat hulle met groot hartseer van Anna-Lize afskeid neem.
"Dankie vir al die gebede, glo sy het geweet van die duisende gebede en mense wat saam met haar was en dat sy geweet het sy was nooit alleen nie," skryf die Botha-familie in een van die boodskappe.
Haar pa het Maandag bevestig dat sy om 13:05 oorlede is. Hy wou nie meer oor hul dogter se dood sê nie en het gesê die gesin is op pad terug na Upington.